Karsten Lauritzen (V), 2013-04-05:
Jeg vil gerne starte med at takke Dansk Folkeparti for at have rejst det her væsentlige spørgsmål om illegal indvandring til Danmark.
Formålet med beslutningsforslaget er, som ministeren også har redegjort for, at iværksætte en række initiativer, der kan dæmme op for, at udlændinge kommer til Danmark og opholder sig uden lovligt grundlag.
I Venstre er vi positive over for formålet med forslaget.
Vi er enige med Dansk Folkeparti i, at illegal indvandring skal bekæmpes.
Vi vil ikke acceptere, at folk kommer til Danmark, opholder sig her på et ulovligt grundlag og måske endda misbruger vores ydelsessystem.
Forslaget indeholder seks elementer, for det første, at man skal nedsætte en tværministeriel arbejdsgruppe, der skal sikre en bedre koordination mellem de forskellige myndigheder, der håndterer problemet.
I Venstre er vi positive over for den del af forslaget, der handler om at nedsætte en tværministeriel arbejdsgruppe.
Det er dog vores erfaring, at det nok skal være en hurtigtarbejdende tværministeriel arbejdsgruppe, for nogle gange tager det voldsomt lang tid, og resultatet er ikke altid afspejlet i, hvor lang tid man har brugt på det.
Så det skulle nok være noget, der skulle gå stærkt, for det er der i den grad behov for, så man i højere grad end i dag kan indsamle, koordinere og systematisere indsatsen mod illegal indvandring.
Ligesom ministeren og Dansk Folkeparti er vi i Venstre helt enige i, at det er helt og aldeles forkert at hjælpe indvandrere til at opholde sig ulovligt i Danmark og arbejde uden arbejds- og opholdstilladelse – det skal der ikke være tvivl om.
Men vi er som udgangspunkt skeptisk over for minimumsstraffe generelt.
Vi går ind for normale straffe, hvor domstole i højere grad har mulighed for at anlægge en vurdering.
Desuden mener vi i Venstre, at en strafferamme på minimum 1 års fængsel er en relativt hård straf sammenlignet med forseelsen og ikke mindst sammenlignet med strafniveauet i øvrigt, og derfor kan vi i Venstre ikke bakke op om den del af forslaget.
Som det tredje element i lovforslaget foreslås en styrket myndighedsindsats over for udlændinge, der opholder sig ulovligt i Danmark, og det forslag ser vi meget gerne nærmere på.
Det fjerde og femte element i beslutningsforslaget omhandler henholdsvis øget kontrol i sundhedsvæsenet og øget kontrol med udstedelse af skattekort.
Endnu en gang må vi sige, at vi anerkender Dansk Folkepartis intentioner med forslaget, men vi savner en lidt mere grundig dokumentation for, hvad det har af administrative såvel som økonomiske konsekvenser, herunder hvordan man skal finansiere forslaget.
Så derfor er vi skeptisk over for det.
Afslutningsvis foreslås en landsdækkende kampagne, der bl.a. skal oplyse om, at der er oprettet en landsdækkende hotline, som alle, der observerer mistænkelig udenlandsk arbejdskraft, kan ringe til.
Sådan en kampagne har vi i Venstre ikke noget imod, vi er generelt fortalere for kampagner.
Sammenfattende kan jeg sige, at Venstre generelt er positivt stemt over for intentionerne bag det samlede beslutningsforslag, men vi stiller os tvivlende over for, om nogle af de initiativer, der lægges frem med forslaget, er rigtige, om de er undersøgt tilstrækkelig grundigt med hensyn til økonomi og administrative konsekvenser, og om de står mål med problemets omfang.
Og derfor kan vi ikke støtte beslutningsforslaget.
Vi tror ikke, at de initiativer, som regeringen har sat i søen, er tilstrækkelige, slet ikke når man sammenligner dem med det massive og voksende pres, der er på Danmark, bl.a. med et rekordstort antal asylansøgere, der kom i 2012, hvoraf en del er gået under jorden og opholder sig ulovligt i Danmark.
Så vi forstår ikke, at ministeren på ingen måde er interesseret i at gøre andet end det, man har sat i søen, for det her er noget, der udvikler sig fra dag til dag, og det er meget alvorligt.
Derfor indgår vi også gerne i en dialog om, hvordan vi i fællesskab kan sikre, at udlændinge, der har lovligt ophold i Danmark, er velkomne og føler sig velkomne, men at udlændinge, der opholder sig ulovligt i Danmark, måske misbruger vores ydelsessystem, oplever, at det er sværere og sværere at opholde sig her.
Det er et problem, som vi i fællesskab kan begrænse, men det forudsætter jo, at regeringen er villig til at gøre andet end bare at henvise til de initiativer, de har taget sammen med Enhedslisten.